Nariadenie Rady (ES) č. 448/98
zo 16. februára 1998
doplňujúce a upravujúce nariadenie (ES) č. 2223/96, pokiaľ ide o alokáciu nepriamo meraných služieb finančného sprostredkovania (FISIM) v rámci Európskeho systému národných a regionálnych účtov (ESA)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 213,
so zreteľom na návrh Nariadenia, ktorý predložila Európska Komisia [1],
so zreteľom na stanovisko Európskeho parlamentu [2],
so zreteľom na stanovisko Európskeho menového inštitútu [3],
keďže nariadenie Rady (ES) č. 2223/96 z 25. júna 1996 [4] o Európskom systéme národných a regionálnych účtov v spoločenstve obsahuje vymedzenie platnosti spoločných štandardov, definícií, klasifikácií a účtovných pravidiel pre vypracovávanie účtov členských štátov na štatistické účely Európskeho spoločenstva, aby bolo možné zistiť porovnateľné výsledky medzi jednotlivými členskými krajinami;
keďže článok 2 ods. 3 nariadenia (ES) č. 2223/96 stanovuje, že rozhodnutie o alokovaní nepriamo meraných služieb finančného sprostredkovania (FISIM) bude prijaté najneskôr k 31. decembru 1997;
keďže vyriešenie problému alokovania FISIM by malo viesť k podstatnému zdokonaleniu v metodológii ESA a k presnejšiemu porovnaniu výšky hrubého domáceho produktu v rámci Európskej únie;
keďže účelom tohto nariadenia je zaviesť princíp alokovania FISIM a podrobné pravidlá jeho uplatňovania;
keďže účinnosť alokovania FISIM a podrobných pravidiel jeho uplatňovania treba vyhodnocovať výpočtovými metódami, ktoré majú vykonávať členské štáty v súlade s experimentálnymi metódami popísanými v prílohe III k tomuto nariadeniu počas skúšobného obdobia, ktoré je dostatočne dlhé na to, aby sa dalo zistiť, či toto alokovanie poskytuje spoľahlivejšie výsledky pre správne hodnotenie príslušných ekonomických činností než súčasná nulová alokácia;
keďže je vhodné, aby Komisia na základe výpočtov vykonaných počas skúšobného obdobia predložila vyhodnocovacie správy o kvalite údajov, najmä o ich dostupnosti a kvalitatívnu i kvantitatívnu analýzu stability v čase a citlivosti výsledkov pokiaľ ide o rôzne skúšobné metódy;
keďže v prípade, že spoľahlivosť získaných výsledkov bude hodnotená pozitívne, je vhodné, aby Komisia rozhodla o najvhodnejšej metóde alokovania FISIM;
keďže v prípade, že skúšobné metódy neposkytnú spoľahlivejšie výsledky pre správne meranie príslušnej hospodárskej činnosti než súčasná nulová alokácia, je vhodné, aby Komisia predložila Rade vhodný návrh na modifikáciu nariadenia (ES) č. 2223/96;
keďže je vhodné, aby rozhodnutie o alokovaní FISIM na vytvorenie hrubého národného dôchodku, využívaného na účely rozpočtu spoločenstva a jeho vlastných zdrojov, bolo prijaté Radou, ktorá bude konať v tom istom duchu podľa návrhu Komisie;
keďže je vhodné nealokovať FISIM na účely iných postupov spoločenstva, kým Komisia nerozhodla o metóde, ktorú treba použiť pri alokovaní FISIM v prípade, že získané výsledky budú posudzované ako spoľahlivejšie;
keďže v súlade so zásadou podradenosti, ciele sledované týmto nariadením môžu byť dosiahnuté lepšie na úrovni spoločenstva než na úrovni členských štátov, pretože iba Komisia môže koordinovať zosúladenie štatistických metód výpočtu a alokovania FISIM na úrovni spoločenstva; keďže výpočet a alokovanie, ako aj infraštruktúra potrebná na monitorovanie uplatňovania metód, by mali byť organizované členskými štátmi; keďže z tohto dôvodu je potrebné predpísať, aby zodpovedné národné orgány mali prístup k všetkým údajom dostupným na národnej úrovni;
keďže všetky pripravované rozhodnutia boli v súlade s článkom 3 dostatočne prekonzultované s Výborom pre štatistické programy Európskych spoločenstiev ustanoveným rozhodnutím 89/382/EHS Euratom [5] a Výborom pre menovú a finančnú štatistiku a štatistiku vyrovnanosti platobnej bilancie ustanoveným rozhodnutím 91/115/EHS [6],
PRIJALA TOTO NARIADENIE
Článok 1
Účel
1. Účelom tohto nariadenia je s použitím spoľahlivej metodológie zaviesť zásady alokovania nepriamo meraných služieb finančného sprostredkovania (FISIM) popísané v prílohe I prílohy A k nariadeniu (ES) č. 2223/96.
2. Za týmto účelom sa zmenia a doplnia prílohy I a II k prílohe A nariadenia (ES) č. 2223/96 v súlade s prílohami I a II tohto nariadenia.
Článok 2
Metódy
1. Členské štáty budú uskutočňovať výpočty v súlade s metódami popísanými v prílohe III k tomuto nariadeniu počas skúšobného obdobia popísaného v článku 4.
2. Na základe vyhodnotenia výsledkov týchto výpočtov bude v súlade s článkom 5 prijaté rozhodnutie o metóde, ktorá má byť použitá na alolokovanie FISIM.
Článok 3
Prostriedky
1. Členské štáty zaistia, aby zodpovedné národné orgány poverené výpočtami zmienenými v článku 2 ods. 1 mali vopred k dispozícii potrebné údaje a vhodné odhady na uskutočnenie týchto výpočtov.
2. Vnútroštátny zodpovedný orgán bude zodpovedať za získavanie ďalších údajov, ktoré pokladá za nevyhnutné pre výpočty.
Článok 4
Predkladanie výsledkov výpočtov počas skúšobného obdobia
Členské štáty budú predkladať Komisii výsledky výpočtov spomínané v článku 2 ods. 1 podľa nasledujúceho rozpisu:
Výsledky za kalendárne roky 1995, 1996, 1997 a 1998 budú predložené najneskôr 1. novembra 1999.
Výsledky za kalendárny rok 1999 rovnako ako revidované výsledky za kal. roky 1995, 1996, 1997 a 1998 treba predložiť najneskôr 1.novembra 2000.
Výsledky za kalendárny rok 2000 rovnako ako revidované výsledky za kal. roky 1995, 1996, 1997, 1998 a 1999 treba predložiť najneskôr 1.novembra 2001.
Prvé odhady za kalendárny rok 2001 rovnako ako revidované výsledky za kalendárne roky 1995, 1996, 1997, 1998, 1999 a 2000 treba predložiť najneskôr 30. apríla 2002.
Článok 5
Vyhodnotenie výsledkov
1. Na základe výsledkov spomínaných v článku 4, po konzultácii s Výborom pre štatistické programy, predloží Komisia Európskemu parlamentu a Rade do 31. decembra 2000 strednodobú správu a do 1. júla 2002 konečnú správu obsahujúcu kvalitatívnu a kvantitatívnu analýzu aspektov skúšobných metód výpočtu a alokovania FISIM, ako ich popisuje príloha III.
2. V súlade s článkom 7 prijme Komisia opatrenia potrebné na uplatňovanie tohto nariadenia vrátane opatrení na objasnenie a zdokonalenie skúšobných metód popísaných v prílohe III.
3. V prípade, že zistenia záverečnej vyhodnocujúcej správy o spoľahlivosti výsledkov získaných počas skúšobného obdobia budú pozitívne, prijme Komisia do 31. decembra 2002, po porade s Výborom pre menovú a finančnú štatistiku a štatistiku platobnej bilancie a v súlade s článkom 7, metódu, ktorá bude použitá pri alokovaní FISIM.
4. V prípade, že Komisia vo svojej záverečnej vyhodnocovacej správe spomínanej v odseku 1 dospeje k záveru, že žiadna zo skúšobných metód alokovania FISIM nie je spoľahlivejšia na posudzovanie hospodárskej činnosti ako súčasná nulová alokácia, predloží v prípade potreby Rade vhodný návrh na modifikáciu nariadenia (ES) č. 2223/96.
Článok 6
Doručovanie Komisii
Počínajúc 1. januárom 2003 budú členské štáty doručovať Komisii výsledky výpočtov vyhotovených v súlade s týmto nariadením ako súčasť tabuliek popísaných v článku 3 nariadenia (ES) č. 2223/96.
Článok 7
Postup
1. Komisii bude pomáhať Výbor pre štatistické programy, ďalej len výbor.
2. Zástupca Komisie predloží výboru návrh opatrení, ktoré treba prijať. Výbor doručí svoje stanovisko k návrhu v časovom limite stanovenom predsedom podľa naliehavosti problému.
Zhodné stanovisko má zaujať väčšina určená v článku 148 ods. 2 Zmluvy o založení Európskeho spoločenstva v prípade rozhodnutia, ktoré má Rada prijať na návrh Komisie. Hlasy zástupcov členských krajín vo výbore budú mať hodnotu stanovenú v tomto článku. Predseda nehlasuje.
3. a) Komisia prijme zamýšľané opatrenia, ak sú v súlade so stanoviskom výboru.
b) Ak zamýšľané opatrenia nie sú v súlade so stanoviskom výboru, alebo ak nie je vyjadrené žiadne stanovisko, predloží Komisia bezodkladne Rade návrh týkajúci sa opatrení, ktoré majú byť prijaté. Rada postupuje podľa princípu oprávnenej väčšiny.
Ak po uplynutí troch mesiacov Rada nekoná, Komisia prijme navrhované opatrenia.
Článok 8
Derogácie
Formou derogácie (čiastočného zrušenia) z tohto nariadenia:
1. Rozhodnutie alokovať FISIM pre stanovenie hrubého národného dôchodku, využívané na účely rozpočtu spoločenstva a jeho vlastných zdrojov prijme Rada jednomyseľne na návrh Komisie.
2. FISIM nebude alokovaný na účely iných postupov spoločenstva, kým Komisia neprijme metódu, ktorá má byť použitá na alokovanie FISIM v súlade s článkom 5 ods. 3.
Článok 9
Záverečné opatrenia
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 16. februára 1998